यह 2005 की बात है। शिवराज सिंह चौहान उसी साल मध्य प्रदेश भाजपा के अध्यक्ष बनाए गए थे। उनके आते ही राज्य में मुख्यमंत्री बदले जाने की सुगबुगाहट भी शुरू हो चुकी थी। तब के मुख्यमंत्री बाबूलाल गौर की तुलना में राज्य सरकार का नेतृत्व करने के लिए, पार्टी के भीतर और बाहर शिवराज को ज्यादा सशक्त दावेदार समझा जाने लगा था। राष्ट्रीय स्तर पर उनके राजनीतिक संरक्षक लालकृष्ण आडवाणी का पार्टी पर प्रभुत्व पुरअसर तरीके से कायम था, जबकि उनकी प्रतिद्वंद्वी और तीन चौथाई बहुमत से भाजपा को मध्य प्रदेश की सत्ता में लाने वाली पूर्व मुख्यमंत्री उमा भारती का प्रभाव राज्य और पार्टी में कम हो रहा था।